Minagting-saak teen Denel eers later aangehoorWerkers van Denel het Woensdag oor hul uitstaande salarisse betoog. (Foto: Solidariteit) Die vakbond Solidariteit se saak van minagting van die hof teen Denel is tot laat volgende maand uitgestel. Solidariteit sleep die sukkelende wapenvervaardiger hof toe namens sy lede wie se agterstallige salarisse steeds nie betaal is nie. Denel moes die geld ingevolge ŉ hofbevel reeds teen 7 Augustus betaal het. Weens sy versuim om dit te doen, het Solidariteit ŉ saak van minagting van die hof teen Denel aanhangig gemaak. Die hof het Donderdag beslis dat Denel se direksie die kans moet kry om op Solidariteit se eedsverklaring te reageer. “Ons is teleurgesteld, maar eerbiedig die regter se beslissing,” het Helgard Cronjé, sektorkoördineerder van lugvaart en verdediging by Solidariteit, gesê. “Ons sal op 27 Januarie terug wees in die hof om verder vir ons lede en dit wat hulle toekom, te baklei. Ons voel jammer vir ons lede, die onskuldige werkers by Denel, wat steeds minder as die helfte van hul salarisse kry en die werklike slagoffers van hierdie toedrag van sake is.” Lede van Solidariteit by Denel het Woensdag by die wapenvervaardiger se kantoor in Irene betoog teen Denel se versuim om hul volle salarisse te betaal. Die vakbond het gesê werkers verkeer onder geweldige geldelike druk, met sommige werkers wat hul huise en motors weens die verlies aan inkomste verloor.